Az euróválságra figyelnek az ázsiai piacok
Vegyesen mozogtak csütörtökön a meghatározó ázsiai tőzsdék mutatói.
A térségben ismét az euróövezeti államadósság-válság volt a tőzsdéket leginkább foglalkoztató téma, a hangulatot pedig a kivárás jelleme, a befektetők a sorsdöntőnek tartott berlini szavazásra várnak. A német törvényhozás az Európai Pénzügyi Stabilitási Eszköz (EFSF) jogkörének bővítéséről dönt.

A legnagyobb piacon, Tokióban így gyengültek a részvények, a kereskedés utolsó 30 percében azonban eluralkodott az optimizmus, megerősödött a remény, hogy az euróövezet sikerrel kezeli majd a válságot, a 225 válogatott részvény Nikkei indexe így a kereskedést záró raliban 1 százalékot erősödött, 8701,23 ponton zárt. Ugyanakkor az ázsiai, csendes-óceáni régió egészének teljesítményét – a tokiói tőzsde nélkül – mutató MSCI Asia Pacific Index 0,1 százalékkal gyengült.

A sanghaji részvénypiac összetett mutatója – Shanghai Composite – 0,6 százalékos mínuszban volt a tokiói záráskor. Hogkongban egy tájfun miatt szünetelt a kereskedés. Mumbaiban a Sensex index 0,4 százalékkal csökkent, a szöuli Kospi viszont 2,6 százalékkal erősödött csütörtökön.
ázsiai tőzsdék tőzsde